Ektepar fra Oslo avbrøt Italia-ferien grunnet varmen: – Vi hadde ikke sjans
Anita Varmskog Elshøy (57) og Jon Elshøy (63) gledet seg til to uker i den italienske landsbyen Vasanello. Men, etter en uke med hodepine, svimmelhet og svette, måtte de se seg slått av varmen. Det er femte gang ekteparet besøker landsbyen i ferien, som ligger 80 kilometer nord for hovedstaden Roma. Årets ferie havnet midt i en periode hvor Italia nærmer seg nye varmerekorder.  – Vi hadde gledet oss veldig til denne ferien, forteller Anita til VG.  Oppholdet ble derimot ikke helt som forventet. Den første uken vippet gradestokken på mellom 37 og 38 varmegrader. De begynte å merke varmen på kroppen.  – Det var som å gå på en vegg. Det var hodepine, svimmelhet og konstant svetting. Vi drakk vann hele tiden, sier hun.  Etter en uke bestemte de seg. Varmen ble for mye. De pakket sakene i bilen og kjørte hjemover.  Tips oss: Er du på ferie og har det veldig varmt? Da vil VG gjerne snakke med deg. Ta kontakt her. – Vi skulle egentlig være der i to uker, men innså at varmen ble for intens. Det skal mye til for at vi avslutter en ferie. Vi har ikke vært med på noe lignende tidligere, vi hadde ikke sjans, sier Anita.  45 plussgrader og kø på motorveien Fra mandag fikk de beskjed om at det kom til å bli enda varmere. Da de skulle kjøre nordover mot Østerrike stoppet trafikken plutselig opp på motorveien mellom de italienske byene Firenze og Trento.  Bakgrunn: Hetebølge på vei gjennom Europa  – Vi sto to timer i kø, og gradestokken bikket 45 plussgrader. Vi så dekkrester på veien fra gummi som hadde smeltet, og motoren begynte å tikke. Da fikk vi litt hetten, forteller Anita.  Parkeringstillatelsen i plast fra borettslaget hjemme i Oslo, som hang utenpå bilen, endret farge fra hvitt til brunt i løpet av timene i køen.  – Køen flyttet seg ikke, vi kom oss ikke ut og det var ikke mulig å skaffe vann, det var ganske tøft, erkjenner Anita.  – Vi må kanskje tenke litt nytt nå 57-åringen beskriver ferien som en vekker.  – Klimaforandringene er litt skremmende. Vi er vanligvis glade i å reise sørover på ferie, men vi må kanskje tenke litt nytt nå, sier Anita.  Ekteparet kom hjem til Oslo torsdag. Nå skal de sette seg ned og planlegge resten av ferieukene. Men, den blir i Norge, forteller hun.  Les mer: Advarer ferierende nordmenn  SE: VG er i Sevilla i Spania og har sjekket hvor fort isen smelter i varmen: – Det var deilig å puste i norsk luft, forteller Anita om å komme hjem:  – Norge er jo et fint land å feriere i, men man er vant til å tenke at man skal sørover, fordi man ønsker seg litt varme og kanskje noen strender. Men nå er jo temperaturene i vannet bra her hjemme også, vi må bare omstille oss totalt om hvordan vi tenker om ferie fremover, sier Anita.  RETTELSE: I en tidligere versjon av denne saken sto det at et bilde av en bro i Firenze var tatt i landsbyen Vasanello. Dette ble endret klokken 10.18, fredag 14. juli 2023. VG har analysert værdata fra 1957 til i dag for å vise hvordan Norge endrer seg. Her kan du se endring i temperatur, nedbør og snø der du bor.
Anita Varmskog Elshøy (57) og Jon Elshøy (63) endte opp med å avbryte ferien i den italienske landsbyen Vasanello på grunn av en intens varmebølge. Ekteparet opplevde symptomer som hodepine, svimmelhet og konstant svetting på grunn av temperaturer på mellom 37 og 38 grader, og bestemte seg for å kjøre hjem til Norge etter en uke. De sto fast i en to timer lang kø i det Varmskog hevder var temperaturer på over 45 grader.  Anita Elshøy beskriver opplevelsen som en vekker og mener at klimaforandringene er skremmende. Hun sier de må omstille seg totalt om hvordan de tenker om ferie fremover.